1852 håt da Treumann zum Carltheater in Wean gwechslt, des wås dauamois unta da Leitung vom Direkta Carl Carl woa und wor a von Aufaung au mitn Johann Nestroy und mitn Wenzel Scholz auftretn is. Zeascht is da Nestroy duach de vameintliche Bühnan-Konkurrenz von sein neuchn Kollegn net glickli gwesn, weul a si gfuachtn håt daduach nimma da easchte Komika zum sei. Owa nåch ana Intaventeaun vom Nestroy seins Lebnsgfäahtin Marie Weiler håt si a prima Vaständnis zwischn de drei, in Nestroy, in Treumann und in Scholz entwicklt. Da Treumann woar unhamli guat im Nåchmåchn von bekaunnte Peasonen und aa von seine Kollegn, außadem håt sei guate Singstimm eahm zuar an easchtklassichn Couplet-Sänga bestimmt.